13. Barnets Lov (Åben)
Tidl. politisk behandling BS-U, 03.10.23, pkt. 4
Forventet sagsgang
BS-U, ØK, BY
Lovgrundlag
Barnets Lov
SAGENS INDHOLD
Byrådet skal i denne sag tage stilling til to lovpligtige beredskabsplaner samt 
kvalitetsstandard for Børn og Familie, som er udarbejdet efter bestemmelserne i 
Barnets Lov, som træder i kraft 1. januar 2024. 
Barnets Lov erstatter Serviceloven på det udsatte børn og unge område og er et af flere initiativer under 
reformen ”Børnene først”. Intentionerne med Barnets Lov er en mere individuel tilrettelagt sagsbehandling 
med hurtigere igangsættelse af støtte, færre skift, mere kontinuitet og højere grad af inddragelse af børn 
og unge. Barnets Lov indeholder også intentioner om et mere tidssvarende børnesyn og sprogbrug, samt 
flere rettigheder til børn og unge. 
Det drejer sig om følgende beredskabsplaner og kvalitetsstandard:

Beredskabsplan for forebyggelse, tidlig opsporing og behandling af sager om vold og seksuelle 
overgreb imod børn og unge, som er revideret, jf. Barnets Lov § 15, stk. 2.

Beredskabsplan for forebyggelse, opsporing, og håndtering af negativ social kontrol, æresrelaterede 
konflikter og ekstremisme blandt børn, unge og deres familier, som er udarbejdet, jf. Barnets Lov § 
15, stk. 3.

Kvalitetsstandard for Børn og Familie, som er revideret efter bestemmelserne i Barnets Lov.
Beredskabsplanerne og kvalitetsstandarden for Børn og Familie er vedlagt som bilag og vil blive opsat 
grafisk efter godkendelse i Byrådet og formidlet via Favrskov Kommunes hjemmeside. Vedlagt som bilag 
er desuden notat vedrørende ændringerne i Børn og Families kvalitetstandard. Notatet beskriver de 
indholdsmæssige og redaktionelle ændringer, som er foretaget i forbindelse med revideringen. 
Beredskabsplan for forebyggelse, tidlig opsporing og behandling af sager om vold og seksuelle 
overgreb imod børn og unge
Bestemmelserne i Barnets Lov og den aktuelle revidering af beredskabsplanen for forebyggelse, tidlig 
opsporing og behandling af sager om vold og seksuelle overgreb imod børn og unge har ikke medført 
ændringer til, hvorledes medarbejderne skal agere i denne type sager. Ændringer i beredskabsplanen er 
udelukkende af lovmæssig og sproglig karakter. Det er Børn og Kultur, som sikrer den konkrete udmøntning 
af beredskabsplanen.
Beredskabsplanen skal jf. Barnets Lov §15, stk. 2 revideres løbende efter behov og maksimalt med 4 års 
interval. Beredskabsplanen er senest godkendt i Byrådet 7. november 2019. 
Beredskabsplan for forebyggelse, opsporing og håndtering af negativ social kontrol, 
æresrelaterede konflikter og ekstremisme blandt børn, unge og deres familier
[adresse]: EMN-2023-02073
Dok-ID: 3605299
Sagsbehandler: gitth
Byråd
19. december 2023  16:00
Barnets Lov stiller krav om, at kommunerne skal udarbejde en beredskabsplan for forebyggelse, opsporing 
og håndtering af negativ social kontrol, æresrelaterede konflikter og ekstremisme blandt børn, unge og 
deres familier.
Beredskabsplanen henvender sig til medarbejdere i [adresse] og har særlig relevans for de 
faggrupper, som er i direkte kontakt med børn og unge under 18 år. 
Formålet med beredskabsplanen er at sikre, at alle medarbejdere kender deres rolle og ansvar i forhold til 
at opdage og handle på mistanke om negativ social kontrol, æresrelaterede konflikter og ekstremisme 
blandt børn, unge og deres familier. Beredskabsplanen beskriver, hvordan informationer videregives 
imellem forskellige afdelinger og myndigheder. Det er Børn og Kultur, som sikrer den konkrete udmøntning 
af beredskabsplanen.
Byrådet skal efter Barnets Lov § 15, stk. 3 fremadrettet revidere ovenstående beredskabsplan løbende 
efter behov og som minimum hvert fjerde år.
Kvalitetsstandard for Børn og Familie
Opdateringen af kvalitetsstandarden er hovedsageligt koncentreret om justeringer i medfør af Barnets Lov. 
Opdateringen omfatter blandt andet en sproglig opdatering, så der i højere grad skrives direkte til barnet, 
den unge og forældrene, en præcisering af nye arbejdsgange og skærpede krav til børneinddragelse, som 
betyder, at børn og unge i højere grad end tidligere skal inddrages løbende. Der er ikke ændringer i det 
allerede godkendte kommunalpolitiske serviceniveau fra 2019. 
Kvalitetsstandarden for Børn og Familie er således revideret, så den nu bygger på bestemmelserne i 
Barnets Lov. Kvalitetsstandarden bygger desuden fortsat på Ankestyrelsens principmeddelelser og 
beskriver indholdet, omfanget og udførelsen af kommunens ydelser for børn og unge inden for Barnets 
Lov. Kvalitetsstandarden er en generel ramme for sagsbehandlingen og indsatserne, som giver børn og 
unge og deres familier mulighed for at danne realistiske forventninger til den hjælp, som kommunen kan 
give. De enkelte afgørelser skal dog altid bero på en konkret og individuel vurdering med afsæt i børn og 
unges samt deres familier forudsætninger og behov. I kvalitetsstandarden fastsætter Byrådet også 
serviceniveauet på områder, hvor der ikke i loven er fastsat en nærmere ramme for omfanget af støtten. 
Det drejer sig om følgende områder:

praktisk pædagogisk eller anden støtte i hjemmet

fast kontaktperson

familiebehandling 

støtteophold

tabt arbejdsfortjeneste

ungestøtte i form af kontaktperson. 
[adresse] er senest godkendt i Byrådet 30. april 2019.
VURDERING
Det er Børn og Kulturs vurdering, at beredskabsplanerne bidrager med den rette baggrundsviden, som gør, 
at medarbejderne kender deres rolle og ansvar i forhold til at opdage og handle i ovenstående type sager, 
og at beredskabsplanerne medvirker til en hurtig, ensartet og professionel håndtering af sagerne. 
Kvalitetsstandarden beskriver de lovgivningsmæssige rammer og indeholder forslag til fastsættelse af et 
kommunalt serviceniveau på en række områder jf. ovenfor. Det er Børn og Kulturs vurdering, at Barnets 
Lov, Ankestyrelsens principafgørelser og det allerede godkendte kommunalpolitiske serviceniveau til 
sammen danner en hensigtsmæssig ramme for sagsbehandlingen og hjælpen til borgerne. Denne ramme 
giver på den ene side plads til konkrete vurderinger i de enkelte sager og på den anden side mulighed for 
en vis styring af de kommunale udgifter på området. Samtidigt vurderer Børn og Kultur, at det kan blive en 
opgave at balancere de nye lovkrav om børneinddragelse i praksis, og at det vil tage tid at opbygge den 
nye praksis på området.
ØKONOMI
Beredskabsplanerne og kvalitetsstandarden forventes ikke i sig selv at medføre et ændret udgiftsniveau, 
idet det kommunalpolitiske serviceniveau er uændret. 
Barnets Lov vil dog medføre nye ydelser og indsatser i Børn og Familie og deraf øgede udgifter, dette 
blandt andet til at sikre inddragelse af børn og unge i alle vigtige sagsskridt. Disse øgede udgifter vil blive 
kompenseret gennem Det Udvidede Totalbalanceprincip (DUT). Konkret betyder det, at [adresse] 
Kommune kompenseres med 0,011 mio. kr. i 2023 stigende til 3,907 mio. kr. i 2028. Herudover er der i 
Favrskov Kommunes budgetaftale for 2024-2027, afsat 270.000 kr. i 2024 til understøttelse af 
implementeringen af Barnets Lov.
Det fremadrettede udgiftsniveau vil ud over det af Byrådet fastsatte serviceniveau være afhængigt af 
Ankestyrelsens principafgørelser og konkrete ankeafgørelser. Den nye retspraksis vil blive kendt i løbet af 
de kommende år og kan have indflydelse på udgiftsniveauet. Den økonomiske udvikling vil derfor fortsat 
blive fulgt tæt i budgetopfølgningerne.
INDDRAGELSE
Kvalitetsstandarden for Børn og Familie har været i høring i Favrskov Kommunes Handicapråd i perioden 
6.-23. oktober 2023.
Favrskov Kommunes Handicapråd har positive forventninger til, at Barnets Lov og den reviderede 
kvalitetsstandard for Børn og Familie kommer til at gøre en positiv og mærkbar forandring for de familier, 
som er omfattet af Barnets Lov og anerkender, at sprogbruget er ændret til at være mere nutidigt og mindre 
stigmatiserende. Børn og Kultur imødekommer Handicaprådets bemærkninger til kvalitetsstandardens 
læsevenlighed. De konkrete forslag til sproglige ændringer er ændret i kvalitetsstandarden. Bemærkningen 
om sagsbehandlingen tages til efterretning.
Høringssvaret fra Handicaprådet er vedlagt som bilag.
INDSTILLING
Direktøren for Børn og Kultur indstiller til Byrådet:
1.
At beredskabsplan for forebyggelse, tidlig opsporing og behandling af sager om vold og seksuelle 
overgreb imod børn og unge (jf. Barnets Lov § 15, stk. 2) godkendes.
2.
At beredskabsplan for forebyggelse, opsporing, og håndtering af negativ social kontrol, 
æresrelaterede konflikter og ekstremisme blandt børn, unge og deres familier (jf. Barnets Lov § 15, 
stk. 3) godkendes.
3.
At kvalitetsstandard for Børn og Familie godkendes.
BESLUTNING
Børne- og Skoleudvalget, 5. december 2023:
Fraværende: Ingen
Indstilles godkendt.
Økonomiudvalget, 12. december 2023:
Fraværende: Ingen
Indstilles godkendt.
Byrådet, 19. december 2023:
Fraværende: Fraværende: Natasja Lauridsen og Silas Frandsen
Godkendt.
Bilag

Beredskabsplan efter barnets lov § 15, stk. 2  (3616551)

Beredskabsplan efter barnets lov § 15, stk. 3 (3616571)

Kvalitetsstandard for Børn og Familie - opdateret efter barnets lov (efter høring) (3614822)

Notat vedrørende ændringerne i Børn og Families kvalitetsstandard (3599423)

Handicaprådet høringssvar 2023 - kvalitetsstandard Børn og familie (3625198)
